Weverfûgels

De **weverfûgels** (*Ploceidae*) binne in famylje fan sjongfûgels. De namme ferwiist nei it ambacht fan 'e fûgels om fan gers en oar materiaal keunstige nêsten te weven. 

## Beskriuwing

Mantsjes yn 'e famylje binne faak kleurryk en ha reade, giele en swarte kleuren. Guon soarten ha allinnich kleurfariaasjes yn it briedseizoen en ferskille bûten it briedseizoen mar in bytsje of net fan 'e ienfâldiger kleurde wyfkes. De fûgels ite sied en ha rûne, koanyske snaffels. 

## Fersprieding
Alle fûgels yn 'e famylje binne eigen yn 'e Alde Wrâld, de measten yn Afrika súdlik fan 'e Sahara, alhoewol't der ek in pear yn tropyske gebieten fan Aazje libje. In pear soarten binne bûten harren oarspronklike ferspriedingsgebiet yntrodusearre. Koloanjes fan weverfûgels binne faak net fier fan wetter te finen.  

## Hâlden en dragen
Wevers binne bekend fanwegen de bou fan harren nêsten, dy't tusken de soarten ferskille yn grutte, foarm, it brûkte materiaal en de tapaste technyk. Se brûke lytse bledsjes, fezels, tûkjes en gers.
 
In soad soarten weve tige kreaze nêsten mei tinne blêdfezels, mar guon, lykas de buffelwevers, bouwe ûnsjogge en rommelige nêsten yn harren koloanjes. De selskipwevers bouwe grutte mienskiplike nêsten, mei dêryn wol 100 oant 300 aparte keamers foar de pearkes. Moskwevers libje yn famyljeferbannen dy't tegearre briede. De measte soarten nêsten ha ûnder smelle tagongen.

De fûgels binne sosjaal en briede yn koloanjes. Se bouwe de nêsten tegearre foar de beskerming, faak ferskillende nêsten oan ien tûke. Yn 'e regel binne it de mantsjes dy't de nêsten bouwe, om sa mei harren boukeunst de wyfkes te ynteressearjen. 

Somtiden wurde weversoarten troch boeren as in pleach beskôge. De readbekwever kin kloften fan hûnderttûzenen fûgels foarmje. De soarte wurdt as de meast foarkommende fûgelsoarte beskôge, mei in rûsde populaasje fan mooglik oardel miljard fûgels.

## Skaaien
De famylje bestiet út 15 skaaien mei in totaal fan 122 soarten:

* breedbekwever *Amblyospiza* Sundevall, 1850 (ien soarte)
* readkopwevers *Anaplectes* Reichenbach, 1863 (ien soarte)
* koartsturtwevers *Brachycope* Reichenow, 1900 (ien soarte)
* buffelwevers *Bubalornis* Smith, A, 1836 (twa soarten)
* wytkopbuffelwevers *Dinemellia* Reichenbach, 1863 (ien soarte)
* fjoerwevers *Euplectes* Swainson, 1829 (17 soarten)
* fodys *Foudia* Reichenbach, 1850 (sân soarten)
* readsturtwevers *Histurgops* Reichenow, 1887 (ien soarte)
* swarte readkopwevers *Malimbus* Vieillot, 1805 (10 soarten)
* selskipwevers *Philetairus* Smith, A, 1837 (ien soarte)
* moskwevers *Plocepasser* Smith, A, 1837 (fjouwer soarten)
* wevers *Ploceus* Cuvier, 1816 (67 soarten)
* groubekwevers *Pseudonigrita* Reichenow, 1903 (twa soarten)
* readbekwevers *Quelea* Reichenbach, 1850 (trije soarten)
* snorwevers *Sporopipes* Cabanis, 1847 (twa soarten)

## Ofbylden

Ofbyld:Under Construction - Weaver Bird.jpg|Begjin fan 'e nêstbou.
Ofbyld:Nids de Plocepasser mahali (Namibie) (3).jpg|Nêst fan moskwever om it hiele jier troch te besetten.
Ofbyld:Weaver Nest.jpg|wevernêsten yn Maleizje.
Ofbyld:Pseudonigrita-arnaudi-Nest.JPG|Nêst fan 'e skiere groubekwever yn Kenia mei de tagong ûnder.
Ofbyld:Black-breasted Weaver Ploceus benghalensis by Dr. Raju Kasambe 03.jpg|Nêst fan gers fan 'e Bengaalske wever, Yndia.
Ofbyld:Nests_in_Palmyra_Palm_tree.jpg|Nêsten fan bayawevers yn in palmbeam, Yndia.
Ofbyld:Sociable Weavers nest in Quiver Tree (Aloidendron dichotomum) (51008121987).jpg|Nêst fan selskipwevers.
Ofbyld:Euplectes orix -Pretoria, South Africa -male weaving nest-8 (1).jpg|súdlike fjoerwever dy't in nêst tusken reid boud, Súd-Afrika.
Ofbyld:Weaver bird nests at Ifaty (3445328641).jpg|Nêsten fan in koloanje Sakalavawevers, Madagaskar.
Ofbyld:GambiaGeorgeTown043 (12249665914).jpg|Nêsten fan doarpswevers yn in West-Afrikaanske palmbeam.
Ofbyld:Tisserin Etosha.jpg|Nêst fan 'e súdlike maskerwever, Namymbje.
Ofbyld:ASC Leiden - van de Bruinhorst Collection - Somaliland 2019 - 4530 - A detail of the nest of weaver birds hanging from a tree.jpg|Hingjend nêst yn Hargeysa, Somaalje